Дапщэщ къыщыпыкIынур фэрыщIыгъэм?
Депутатхэм къыхалъхьэ жэрдэм куэд — аращ я къалэныр
Псори зыхуэгъэзар къэралым и Iуэхухэмрэ цIыхухэм я псэукIэмрэ егъэфIэкIуэныр ара хуэдэщ. Мис абыхэм ящыщ зыр: цIыхухэр хуит мыщIын лэжьапIитI зэдахьу: ар абыхэм къатохьэлъэ. Зы IэнатIэ фIэкIа пэрымытмэ, я гъащIэри узыншагъэри хъума хъунущ…
Апхуэдэ жэрдэмыр депутатхэм я дежкIэ фэрыщIыгъэ къудейщ: абыхэм ящIэркъэ цIыхухэм лэжьапIитI, уеблэмэ щы щIызэдахьым и щхьэусыгъуэр? Зыужьыныгъэ и лъэныкъуэкIэ хуабжьу зэщхьэщыкIа ди щIыналъэхэм яхэтщ цIыхухэм яшхынрэ щатIэгъэнрэ къыщамылэжьыфхэр. IэнатIэ зыбжанэ зэдахьыным ахэр езыхулIэр зы лэжьапIэм къащыIэрыхьэр зэрымащIэ дыдэрщ. АтIэ ар къагурыIуэркъэ тетыгъуэр зей къулыкъущIэхэмрэ депутатхэмрэ? КъагурыIуэу къыщIэкIынукъым: абыхэм езыхэм зы лэжьапIэм къыщахь къадэхуэжу зрикъун. Апхуэдэ Iэмал зимыIэ цIыхухэм хэкIыпIэхэр къалъыхъуэн хуей мэхъу, къэзыгъуэтри — ехъулIащ. Гугъу зэрехьри, загъэпсэхуну зэрахущIэмыхьэри къафIэIуэхуркъым: я унагъуэхэм зыхуей нэхъ ягъуэт.
Иджы апхуэдэ щытыкIэм ит цIыхухэм я узыншагъэм хуэсакъыу аращ жаIэр. Ауэ апхуэдэ жэрдэмыр езы лэжьакIуэхэм ягу ирихьыну? Абы и жэуапыр къызэрыгуэкIщ: зи гуащIэкIэ псэухэр щошынэ Правительствэми щхьэхуэ-щхьэхуэу министерствэхэми къыхалъхьэ жэрдэмхэм. Псалъэм и хьэтыркIэ, лэжьэгъуэ махуитхум къикIыу махуиплIым хуэкIуэным теухуауэ иджы къаIэта Iуэхум хуэдэхэм. Зэ еплъыгъуэкIэ ар хъарзынэщ: цIыхухэм Iэмал ягъуэтынущ нэхъыбэрэ загъэпсэхуну, я унагъуэхэм яхэсыну, я ныбжьэгъухэм яхуэзэну. АрщхьэкIэ псори зытегузэвыхьыр зыщ: я хэхъуэхэм кIэрыхунырщ. Дэ ди нэгу щIокI лэжьапIэ къыдэзытхэм сыт и лъэныкъуэкIи ди улахуэхэр ираудыхыну зэрыхущIэкъур. Пэжщ, Къэрал Думэм и депутатхэми, профсоюзхэми, уеблэмэ, Премьер-министр Медведев Дмитрии быдэу дыкъагъэгугъэ апхуэдэ къэмыхъуну. АрщхьэкIэ гурыIуэгъуэщ а хабзэщIэр езыхэм я сэбэп хэлъу къызэрагъэсэбэпынум лэжьапIэ зытхэр зэрыхущIэкъунур.
Е, къэтщтэнти, я щхьэ хуэлажьэхэм ехьэлIа Iуэхур. Зи гугъу тщIыр къэралым имытха лэжьыгъэр езыгъэкIуэкIхэрщ. Псалъэм и хьэтыркIэ, репетиторхэрщ. Абыхэми налог тралъхьэн хуейуэ къагъэув. Абы щыгъуэми, къытедгъэзэжынщи, зыми фIэфIкъым лэжьыгъэ лей. Ахэр зрикъуну улахуэкIэ къызэрагъэпэщыным жэрдэмщIакIуэхэр егупсысамэ нэхъыфIт.
